[{"text_idx": "#000000", "text": "Por la celoj de esploro kaj dokumentado, bibliotekoj kaj arkivoj pri Esperanto kaj aliaj planlingvoj havas nekontesteblan valoron. Plej ofte ili estas kreitaj kaj prizorgataj pro lokaj faktoroj; la kerno de valora kolekto kutime venas de unusola privata kolektanto, kiu donacas au\u0306 heredigas g\u0302in al loka au\u0306 nacia institucio. Kio okazas poste ankau\u0306 tre dependas de la grado de interesig\u0302o kaj sindedic\u0302o de la koncernaj respondeculoj, kaj krome de la disponeblaj financaj rimedoj. Tial la situacio pri bibliotekoj estas tre varia kaj komplika, kaj CED provas iom post iom krei pli da helpiloj por esploristoj kaj subteni kunlaboron inter la diversaj kolektoj."}, {"text_idx": "#000001", "text": "Plej signifa por CED mem estas la Biblioteko Hector Hodler, kiu apartenas al Universala Esperanto-Asocio kaj estas konstante nutrata de nove aperantaj publikaj\u0302oj. Hodler, la svisa fondinto de UEA, testamentis sian kolekton de tri g\u0302is kvar mil eroj al la Asocio en 1920, kaj g\u0302i restis en G\u0302enevo sub la zorgo de Hans Jakob g\u0302is 1962. De tiam g\u0302i trovig\u0302as en Roterdamo en la sidejo de UEA, kie g\u0302i akaparis pli kaj pli da spaco g\u0302is la pretigo de speciala fajro-imuna bretaro en la teretag\u0302a alo de la konstruaj\u0302o. En 2022, lau\u0306 aparta interkonsento kun la Au\u0306stria Nacia Biblioteko, proksimume 5% de la Hodler-kolekto estis portitaj al Vieno por profesia konservado. Ec\u0302 post tio, la biblioteko restas unu el la plej grandaj en la mondo. G\u0302i konsistas el pli ol 20.000 libroj, bros\u0302uroj, binditaj jarkolektoj de renomaj revuoj, kaj simile, kaj vasta nombro de revuoj kaj bultenoj, afis\u0302oj, sonmaterialoj, turismaj\u0302oj k.m.a."}, {"text_idx": "#000002", "text": "Fundamenta problemo pri la utiligo de la Biblioteko estas la manko de kompleta kaj facile serc\u0302ebla katalogo. CED nun aktive serc\u0302as vojojn al profesia konservado, katalogado kaj disponigo de la kolekto, c\u0302u per ekstermovadaj subvencioj, c\u0302u per kunlaboro kun unu au\u0306 pluraj sciencaj bibliotekoj, c\u0302u alimaniere."}, {"text_idx": "#000003", "text": "Pri Esperanto-bibliotekoj en la Reto"}, {"text_idx": "#000004", "text": "La Nacia Biblioteko de Au\u0306strio en Vieno havas supozeble la plej ampleksan kolekton en la mondo, la t.n. Kolekton por Planlingvoj, kiu ricevas ankau\u0306 la plej profesian prizorgon. La kolekton oni g\u0302enerale povas konsulti nur pruntante unuopajn erojn surloke, sed iom post iom oni ciferecigas g\u0302in. Por detaloj, inkluzive de la reta serc\u0302ilo Trovanto, vidu c\u0302i tie."}, {"text_idx": "#000005", "text": "Bitoteko estas la nomo de la cifereca biblioteko de Hispana Esperanto-Federacio. G\u0302i enhavas bitigitajn dokumentojn el Biblioteko Juan Re\u0301gulo Pe\u0301rez kaj aliajn elektronikajn eldonaj\u0302ojn ligitajn al la agado de la Federacio. G\u0302i konservas ankau\u0306 dokumentojn el eksteraj fontoj naciaj kaj internaciaj, ekzemple kreskantan nombron de revunumeroj el multaj landoj."}, {"text_idx": "#000006", "text": "Listo de aliaj gravaj kolektoj trovig\u0302as en Vikipedio. Mankas tie mencio de la plej gravaj universitataj kolektoj, kiuj kompreneble donas aliron ankau\u0306 al artikoloj pri Esperanto kaj interlingvistiko en fakaj revuoj. Pri tiuj s\u0302ajne ankorau\u0306 ne ekzistas aktuala superrigardo."}, {"text_idx": "#000007", "text": "Dum la UK en Kopenhago, 2011, kreig\u0302is diskutforumo por esperanto-bibliotekistoj en Google Groups. G\u0302ia celo estas plifaciligi la kontaktojn inter Esperanto-bibliotekoj kaj -arh\u0302ivoj. La mesag\u0302oj al la retlisto estas libere legeblaj sen membrig\u0302o."}]